Huolestunut lukija lähestyi Iltalehden toimitusta olutasialla. Hän oli huomannut, että ”halpisoluiden äidin” prosentit olivat pienentyneet.

Iltalehden lukija huomasi, että Lidlin punaisen oluen prosentti on pienentynyt. Lukijan kuva

Kauppaketju Lidlin punaiseen tölkkiin pakattu olut tavoittelee eittämättä Suomen edullisimman oluen titteliä. Oluella on oma uskollinen ostajakuntansa. Voikin sanoa, että vuonna 2016 myyntiin tulleesta oluesta on tullut käsite. Kutsutaanhan sitä myös halpisoluiden äidiksi.

Mutta nyt tarkkaavainen lukija esitti Iltalehdelle huolensa: oluen prosentit ovat muuttuneet. Eivätkä ne suinkaan ole kasvaneet, vaan pienentyneet. Aiemmin 4,5 prosenttinen olut on nyt 4,3 prosenttinen.

Lidliltä kerrotaan, että muutos tapahtui tämän vuoden alussa. Kauppaketjun mukaan punainen olut on päivitetty vastaamaan Suomen olutmarkkinan muutoksiin.

– Nykyisin oluissa on paljon valinnanvaraa ja kysyntää on hyvin erityyppisille ja -hintaisille oluille. Punaisesta oluesta on pyritty tekemään tuote, joka vastaa edullista vaihtoehtoa hakevan tarpeisiin. Alkoholittomat ja miedot juomat ovat kasvattaneet suosiotaan viime aikoina, Lidliltä kommentoidaan Iltalehdelle.

– Päivitämme ja muokkaamme omien tuotteidemme laatua ja reseptiikkaa jatkuvasti muun muassa asiakaspalautteen ja kilpailutilanteen perusteella, ja nyt oli tämän oluen vuoro.

Tölkin ulkoasua on myös muokattu lisäämällä siihen Hyvää Suomesta -logo. Olut on kuitenkin aina ollut Suomessa valmistettua.